
<ייעוץ משפטי: >
מירב ישראלי

יהודית גידלי
<רישום פרלמנטרי:>
אהובה שרון, חבר תרגומים
<תקנות הסעה בטיחותית לילדים ולפעוטות עם מוגבלות>
<היו"ר יעקב מרגי:>
שלום לכולם. אני מתכבד לפתוח את ישיבת ועדת החינוך, התרבות והספורט. היום ה-5 ביוני 2017, י"א בסיון התשע"ז, הנושא הוא תקנות הסעה בטיחותית לילדים ולפעוטות עם מוגבלות.
עוד דיון. אנחנו לא מתייאשים ואנחנו נעביר את התקנות. בפתיח של הדיון אני מודה למשרד החינוך שמשדר לנו שהוא מחויב להם והוא זורם אתנו ומתקדמים. אני חושב שעשינו כברת דרך ואנחנו לקראת סגירות סופיות. הגענו לישורת האחרונה..

<מירב ישראלי:>
אני רק אומר שכרגע עוד לא קיבלנו פנייה רשמית מהשר.

<היו"ר יעקב מרגי:>
ייאמר לזכותה של היועצת המשפטית שהיא עקבית ומתמידה לומר זאת בפתיח של כל דיון.

<מירב ישראלי:>
שמסגרת הדיון תהיה ברורה. הדיון הוא בטיוטה האחרונה שמשרד החינוך העביר לנו. השאלה אם אתה רוצה שהוא יקריא ונדון.

<היו"ר יעקב מרגי:>
לא נחזור על כל התקנות, אלא היכן שהייתה התייחסות והתחייבתם לתת תשובות ולתקן. שוב אני אומר לכל הנוכחים כאן שאני לא מתכונן לפתוח דיונים על מה שכבר הוכרע בשלבים הקודמים. אפילו אני לא מעז לומר אלא אם כן כי אין אלא אם כן. אנחנו נתייחס רק למקומות בהם התחייבתם לתת תשובות או תיקנתם או שיפרתם או שיניתם משהו מהתקנות.

<אילן שי:>
אני מהלשכה המשפטית של משרד החינוך. בעקבות הדיון שהיה בוועדה, קיימנו דיון מול משרד המשפטים בנושא של הכרטיס. 

קראנו עד מה שעכשיו הוא סעיף 14, תחילה והוראות מעבר. את התוספות עדיין לא קראנו. בעקבות הפנייה שהייתה גם ממרכז ההסעות בבית חולים אלין ואיזושהי תחושה שהייתה לי וגם לעורכת הדין אגמון ממשרד המשפטים, שאולי אנחנו צריכים לעשות חשיבה מחודשת, עשינו דיון עם הגורמים במשרד המשפטים שמטפלים בכך ועשינו שינוי בסעיף הזה.

<מירב ישראלי:>
זה מה שיש לפנינו?

<אילן שי:>
הכנסנו את זה. הייתה גם תשובת המדינה בבג"ץ של ארגון בזכות וניתנה תשובת המדינה בעתירה לגבי הסעת ילדים משולבים. הכנסנו כאן שינוי שתואם את תשובת המדינה שניתנה בבג"ץ. צפוי דיון בבג"ץ. גם זה שינוי שעשינו בלי קשר ישיר לדיון.

<היו"ר יעקב מרגי:>
אוי ואבוי לכם אם לא. טוב שעשיתם.

<אילן שי:>
היה דיון שעשינו בלשכה המשפטית של הכנסת עם היועצת המשפטית של הוועדה. רוב השינויים שרואים כאן הם בעקבות הדיון שהיה עם נציבות שוויון ומשרד המשפטים. שמענו הערות מהיועצת המשפטית של הוועדה ובעקבותיהן הכנסנו כאן מספר שינויים. יש גם הערות של שינויים שהתבקשו שעוד לא הספקנו להכניס, אבל הם מופיעים כאן כהערות כי אנחנו דנים בהם.

<היו"ר יעקב מרגי:>
אני מציע שנעבור סעיף-סעיף והיכן שלא הייתה התייחסות, נדלג, והיכן שיש התייחסות, נתעכב.

<מירב ישראלי:>
אני אעבור לפי נושאים. 

בעמוד 1 יש הערה של אילן לגבי הנושא של סמכות למנהל להוסיף מסגרות לפי שיקול דעתו. 

<היו"ר יעקב מרגי:>
התייחסנו לזה בדיון. למה לקיים על זה דיון? מקיימים דיון כשלוקחים מהשר או מהמנכ"ל, המנכ"ל הוא הזרוע הביצועית של השר ומקיים את מדיניותו. אנחנו נותנים לו סמכות ולכן אני לא צריך לקיים כאן דיון. 

<אילן שי:>
הדיון הוא גם על מי בתוך המשרד יהיה בעל הסמכות.

<היו"ר יעקב מרגי:>
או מי מטעמו. אין לי בעיה שתכתבו את זה.

<מירב ישראלי:>
בסדר. תחזרו אלינו עם זה.

<היו"ר יעקב מרגי:>
אני מבקש שלקראת הדיון זה יוכרע. 

<מירב ישראלי:>
הכוונה להוריד את הסמכות או להעלות אותה?

<אילן שי:>
יכול להיות להעלות את הסמכות.

<מירב ישראלי:>
זה בסדר. אין בעיה. מה שתחליטו, אבל שתהיה אפשרות. שלא תצטרכו לחזור לוועדה כל פעם כשיש איזו מסגרת נוספת שאתם רוצים. זה לא הגיוני.

<היו"ר יעקב מרגי:>
כאשר כתוב למנהל, למי מתכוונים?

<מירב ישראלי:>
מנהל אגף הסעות.

<היו"ר יעקב מרגי:>
אני אומר לך מראש שאני רוצה להכריע. מנכ"ל או את מי שהוא ממנה. נקודה. מנכ"ל המשרד או מי שהוא ממנה מטעמו. אני הכרעתי. מנכ"ל המשרד או מי שהוא ימנה מטעמו.

<מירב ישראלי:>
עמוד 2. כל הנושא של מי הוא בעל הזכאות להסעה. כרגע מדובר על הסעה ולא על ליווי. יש תוספת חדשה שכאן מופיעה בפסקה (2), ואולי משרד החינוך יסביר אותה. זה לגבי לקויות שלא הופיעו ב-(1). לקויות נוספות.

<אילן שי:>
לא. אלה אותן לקויות שיש לגביהן זכאות אוטומטית כשהם לומדים במוסד החינוך. כשהם לומדים בחינוך, לגבי שנות הלימודים תשע"ח ותשע"ט, שזו הייתה תשובת המדינה בבג"ץ, הנושא של התלמידים האלה יועלה לדיון פרטני במשרד החינוך.

<היו"ר יעקב מרגי:>
לא הבנתי את ההתמקדות בתשע"ח ובתשע"ט. הולך להיות מפץ גדול שכבר לא יצטרכו את זה?

<אילן שי:>
השינוי הגדול שאמור להיות בשנות הלימודים הקרובות הוא אותו שינוי – בכלל אותו שינוי גדול בתחום החינוך המיוחד – והוא יישום מסקנות ועדת דורנר.

<היו"ר יעקב מרגי:>
הלוואי והיינו מאמינים שמסקנות דורנר ייושמו. אל תיתלו בזה לצורך קבלת החלטות כאלה ואחרות. אנחנו עובדים כרגע במצב שמסקנות ועדת דורנר לא מיושמות ואתם עושים את השילוב בדרככם שלכם. אני לא רואה הצדקה להגביל את המצב הזה, את ההחלטה החשובה הזאת, לתשע"ח ולתשע"ט. למה ההגבלה הזאת לשנתיים? בגלל שנתתם תשובה לבג"ץ? אני לא מתנהל סביב מה שקורה שם. אנחנו מתקנים תקנות. לתקן תקנות זה לתקן דבר, כמה שידנו משגת, בצורה האופטימלית. 

<אילן שי:>
לגבי היישום של דורנר, אולי כדאי שרחלי תתייחס.

<היו"ר יעקב מרגי:>
רחל, אני מקל עליך. הכתפיים שלך לא כל כך רחבות. הנה, אני אומר לך שכאשר ייושמו מסקנות ועדת דורנר, אנחנו נתכנס כאן ונתקן את מה שצריך לתקן.

<מירב ישראלי:>
תביאו את זה ביחד.

<היו"ר יעקב מרגי:>
אנחנו מתייחסים בתקנות לביצה שלא נולדה? רחל אברמזון, את יכולה לומר שמסקנות ועדת דורנר מיושמות?

<רחל אברמזון:>
העקרונות.

<מירב ישראלי:>
בעוד שנתיים לא תהיה ההוראה הזאת. איך תגידי שזה עומד בהוראות החוק? 

<היו"ר יעקב מרגי:>
דוח דורנר לא מיושם ולהערכתי גם לא ייושם אלא אם כן תאמרי לי. לפרוטוקול אני אומר שמרגע שייושמו מסקנות ועדת דורנר, תבואו לכאן ונאשר לכם את השינוי.

<אילן שי:>
לכן מדובר בהוראת שעה לגבי שתי שנות לימוד. מכיוון שהמשרד כן פועל ליישם את עקרונות המלצות ועדת דורנר ואחד העקרונות שאנחנו מדברים עליו הוא העיקרון של התייחסות לילדים בהתאם לרמת תפקוד, הכוונה היא שהנושא של הזכאות להסעה תיבחן בהתאם לרמות תפקוד. 

<מירב ישראלי:>
זאת לא ועדת חריגים?

<אילן שי:>
לא. נוכל לקבוע הוראה בתקנות שמתייחסת.

<היו"ר יעקב מרגי:>
אתה לא מצליח לשכנע אותי. לו היית באולם אחר, היית מקבל תשובה האומרת: אדוני לא הצליח לשכנע אותי. למה תשע"ח ותשע"ט? זה סתם תקוע. חשש. להערכתי אפשר לדלג על זה.

<הדס אגמון:>
ההצעה של הוועדה היא שסעיף (א)(2) יעמוד באופן קבוע?

<מירב ישראלי:>
אם זאת ההצעה שלכם לפתור את בעיית השילוב. מה ההצעה שלכם לפתור את בעיית השילוב?

<היו"ר יעקב מרגי:>
למה הבאנו את סעיף (א)(2)?

<הדס אגמון:>
אני אנסה להסביר. סליחה על האיחור. סעיף (א)(2) הוא תוספת שלא הייתה בדיונים הקודמים שלשיטתנו היא משפרת את המצב אבל היא לא מביאה לשוויון מוחלט בין ילדי השילוב לבין ילדי החינוך המיוחד. לכן הצעתנו, הצעת משרד המשפטים, הייתה שההוראה הזאת שהיא עושה חצי דרך תהיה הוראת שעה כדי שבעוד שנתיים תיבחן האפשרות ללכת את כל הדרך.

<מירב ישראלי:>
השאלה מה יקרה בעוד שנתיים.

<הדס אגמון:>
אני ערה לחששות אבל גם אם נוריד ונשאיר את זה כהוראה קבועה, יש חשש אחר והוא שהפער הזה בין ילדי השילוב לבין ילדי החינוך המיוחד יונצח.

<היו"ר יעקב מרגי:>
ירדתי לסוף דעתך. שאלה. אי אפשר להחזיק את החשש בצד אחד ובצד השני חשש אחר שגם הוא לא קיים לגמרי. 

<הדס אגמון:>
החשש של שנינו בא מאותו מקום. 

<היו"ר יעקב מרגי:>
מצד אחד אנחנו אומרים שאם נוריד, יכול להיות שאנחנו משאירים מצב של אי שוויון לאורך זמן. את אומרת – אלא אם תתקני אותי – שבזה שאומרים תשע"ח ותשע"ט, יש כאן אמירה לפרוטוקול והיא שהתיקון הזה בא למרות אי השוויון אבל הוא זמני. יש כאן מצב של אי שוויון, מצב זמני, והחתירה שלנו היא לתקן את המצב הזה. אם זו אמירה, אני יכול לחיות אתה. יש כאן אמירה לפרוטוקול. זה שאתה שמה את זה בהוראת שעה, יש בזה אמירה לפרוטוקול שאנחנו לא חיים עם זה טוב ואנחנו מבינים שבתשע"ח ובתשע"ט יש מצב של חוסר שוויון, אבל זה רק תשע"ח ותשע"ט כי אשרי המאמין, דורנר או שנתקן. אני יכול לחיות עם זה.

<הדס אגמון:>
להבנתי זאת האמירה. זאת אמירה שצריכה להיות אמירה של משרד החינוך.

<היו"ר יעקב מרגי:>
אילן, אני הצלחתי להבין. זה לא שאתה לא הצלחת להסביר לי אלא הצלחתי להבין אותה. הייתי נחוש בדעתי אבל אם יש כאן אמירה ואני חידדתי אותה לפרוטוקול, חכמים היזהרו בדבריכם כי המשפטנים יתייחסו אליהם בהמשך.

<אביבית ברקאי אהרונוף:>
הערה לסעיף של השילוב.

<היו"ר יעקב מרגי:>
לתשע"ח ולתשע"ט?

<אביבית ברקאי אהרונוף:>
כן. זה כמכלול. אני חייבת לומר שאנחנו מתנגדים לסעיף הזה. הסעיף הזה למעשה – וכך גם כתבנו לבג"ץ ובג"ץ עדיין לא הכריע – משאיר את המתכונת הקיימת היום. גם היום הורים לילדי שילוב פונים לוועדת חריגים כדי בעצם לממש זכות שמגיעה להם כבר היום להסעה. מה שכן, משרד החינוך התחייב לבג"ץ בכתב התשובה - - -
<היו"ר יעקב מרגי:>
את מודעת לזה שהם פונים בגלל הסדרה שקיימת? לו יצויר שמאן דהוא במשרד החינוך או במחוז מסוים יבקש את האפשרות הזאת, לא עומדת לכם הזכות.

<אביבית ברקאי אהרונוף:>
ההסדר הזה לא אמור להיות כפי שהדס ציינה. ההסדר הזה לא אמור להיות מיוחד לילדי השילוב. אם משרד החינוך סבור שצריכים לבדוק את הזכאות להסעה על פי תפקוד, הוא צריך לעשות כך לגבי כל הילדים. לא יכול להיות שיהיה הסדר שונה לילדים שלומדים בבתי ספר רגילים כשאנחנו מדברים על אותן מוגבלויות.

<היו"ר יעקב מרגי:>
את רוצה שבישיבה היום נייתר את הדיון בבג"ץ? 

<אביבית ברקאי אהרונוף:>
לא. אני רוצה להסביר את עצמי.

<היו"ר יעקב מרגי:>
אנחנו ערים לטענה הזאת.

<אביבית ברקאי אהרונוף:>
הסעיף הזה מקבע איזושהי הפרת חוק שקיימת כבר במשך המון שנים.

<היו"ר יעקב מרגי:>
את יכולה להגיד לי איזה חוק?

<אביבית ברקאי אהרונוף:>
כן. חוק הסעה בטיחותית לילדים ולפעוטות עם מוגבלות לא מבחין בין ילדים שלומדים בשילוב לבין ילדים שלומדים במסגרות לחינוך מיוחד. הוא נותן זכאות להסעה לכל הילדים עם אותם צרכים מיוחדים שלא מסוגלים לנסוע בכוחות עצמם.

<היו"ר יעקב מרגי:>
שמענו. תודה. 

<אביבית ברקאי אהרונוף:>
הם ילכו לבג"ץ.

<היו"ר יעקב מרגי:>
שמענו. מרכז השלטון המקומי.

<נועה בן אריה:>
היועצת המשפטית, מרכז השלטון המקומי. אני אחד מהצדדים באותו תיק בו מדובר. זה למען הפרוטוקול. אנחנו לא מנהלים את הדיון של ההליך הזה כאן. אני מבקשת שהוא לא ינוהל כאן. 

<היו"ר יעקב מרגי:>
תודה. הבנתי מהר. 

<איילת דיין:>
אני מאלו"ט. בלי להתייחס לסוגיה של הבג"ץ, ויש לי הרבה מה להגיד עליה אבל ביקשת שלא נדון על כך, הסעיף פשוט מנוסח באופן שכמעט אף ילד בשילוב לא יוכל לקבל כי הוא מפנה אותם לוועדת השמה. ילדים בשילוב, רובם ככולם לא עוברים ועדת השמה.
<מירב ישראלי:>
תכף נדבר על זה.

<עבדאללה אבו מערוף (הרשימה המשותפת):>
אם זה בבג"ץ, למה זה נכנס עכשיו?

<מירב ישראלי:>
זאת תקנה. אלה תקנות. 

<היו"ר יעקב מרגי:>
אם אני אחכה שתהיה הכרעה בבג"ץ, התקנות האלה לא יהיו. אני מחכה לתקנות האלה זמן רב.

<אבנר עורקבי:>
למה למנוע את ההסעות מילדים בשילוב? אני מציע לך שיהיה כמו שאתה הצעת. יותר משנה אחת. לעשות את זה סעיף קבוע.

<היו"ר יעקב מרגי:>
תודה. מה לעשות שנציגת משרד המשפטים, בשונה ממקרים אחרים, שכנעה אותי. בינתיים אני משאיר את זה עם אמירה לפרוטוקול כהצהרת כוונות. נקודה. אם יש כאן הצהרת כוונות, אני יכול להישען על זה. בשבילכם גנבתי את הצהרת הכוונות הזאת.

<אבנר עורקבי:>
בינתיים הילדים לא יקבלו הסעות.

<היו"ר יעקב מרגי:>
אמרת.

<אבנר עורקבי:>
מה זה אמרת?

<היו"ר יעקב מרגי:>
אני חייב לקבל הכול? אנחנו עכשיו בתקנות.

<אבנר עורקבי:>
תקנות, זה חשוב מאוד.

<היו"ר יעקב מרגי:>
אמרת את ההערה שלך. כל הצדדים אמרו. אנחנו משאירים תשע"ח ותשע"ט. נקודה.

<אילן שי:>
זה סעיף קטן (2). סעיף קטן (3).

<מירב ישראלי:>
לגבי העניין הזה של מי זכאי. 

<אילן שי:>
הוספתי ועדת השמה או ועדת שילוב.

<מירב ישראלי:>
יש ילדים שהם לא עוברים ועדת השמה כי ברור שהלקות שלהם היא חריפה. גם אותם צריך להכניס.

<רחל אברמזון:>
הם עברו הליך מקוצר.

<מירב ישראלי:>
בדיוק. 

<היו"ר יעקב מרגי:>
בבקשה להגדיר את זה.

<מירב ישראלי:>
זה רק עניין של ניסוח.

<נועה בן אריה:>
להערה הזאת יש חשיבות ולכן אני מעירה ושואלת את חיה או את אילן. במסגרת ההודעה של משרד החינוך בנושא של ילדי השילוב, האמירה הייתה שבעצם הרשות המקומית היא מערכת שמעבירה ישר לדיון בוועדה במשרד החינוך. אבל אם בעצם המנגנון שנוסף כאן הוא ועדת השילוב, בעצם זה מחזיר בחזרה את הרשות המקומית - - -

<אילן שי:>
לא. זאת רק זכאות לחינוך מיוחד.

<נועה בן אריה:>
רק לעצם הזכאות, ועדת השילוב רלוונטית.

<מירב ישראלי:>
כן. זאת הכוונה.

<נועה בן אריה:>
זה דבר שחשוב לומר אותו לפחות לפרוטוקול.

<אילן שי:>
כן.

<היו"ר יעקב מרגי:>
טוב שאמרת זאת.

<ג'יימס כהן:>
אני אבא לחמישה ילדים ששניים מתוכם בחינוך מיוחד. שאלה לגבי הילדים שהם בחינוך מיוחד. זה לא מוגדר בתוך התקנה. זה אומר שזה לא שייך להם?

<היו"ר יעקב מרגי:>
בלקויות זה מופיע?

<אילן שי:>
במוגבלות שכלית התפתחותית.

<היו"ר יעקב מרגי:>
תודה. קיבלת תשובה.

<יוסף ג'בארין (הרשימה המשותפת):>
בהמשך לשאלה לגבי סוג הלקויות. איך אתם מתייחסים לתלמידים עם סוכרת? בעיקר כאשר מדובר במרחק משמעותי מבית הספר. אני מבין שלפעמים זה יכול לקחת אפילו שעה נסיעה ונגרם סבל רב לתלמידים הללו כאשר חלקם עם ליווי. אני מבין שעד היום ההסעות לא ממומנות על ידי המשרד.

<חיה הראל:>
אני חושבת שמעורבים כאן כמה נושאים. אני מהאגף לחינוך מיוחד. ילד עם סוכרת, זה לא ילד שבגלל הסוכרת עבר לחינוך המיוחד. יכול להיות ילד עם סוכרת בחינוך הרגיל. אם הוא ילד עם סוכרת פלוס עוד לקות שבגללה הוא קיבל שיבוץ רחוק כמו שאתה אומר, אפילו נסיעה של שעה, ובגלל שהסוכרת שלו לא מאוזנת, יש לו גם מלווה רפואי, זה הכול נמצא בתוך כל הקטיגוריות. זאת אומרת, לא בגלל הסוכרת אלא בגלל לקות אחרת, בגלל מוגבלות אחרת בגללה הוא קיבל שיבוץ רחוק, ואז הוא יקבל את כל מה שמגיע לו. 

<יוסף ג'בארין (הרשימה המשותפת):>
ואם אין לו לקות אחרת וכל מה שיש לו זאת הסוכרת עם מרחק נסיעה? 

<חיה הראל:>
למה הוא צריך מרחק נסיעה? הוא ילמד בבית הספר בשכונה שלו.

<היו"ר יעקב מרגי:>
אז חלים עליו כללי הזכאות הכלליים להסעות.

<חיה הראל:>
של שני קילומטרים. 

<יוסף ג'בארין (הרשימה המשותפת):>
את מטפלת במקרים האלה? למי אני צריך לפנות אם יש לי מקרים ספציפיים?

<חיה הראל:>
לרשות.

<תמיר בן משה:>
הרשות מול יחידת ההסעות של המחוז הרלוונטי. 

<אילן שי:>
לסעיף 3.

<אדוארד וויס:>
הערה, לפני שנגיע לסעיף 3. לגבי ההגדרה של מסגרת המשך. ישבנו לדיונים בהמשך לבקשת הוועדה עם נציגי משרד החינוך ולגבי מסגרות ההמשך. כרגע מוגדר רק אנשים עם מוגבלות שכלית התפתחותית. נציגינו אמרו לנציגי משרד החינוך שהיה סיכום בין המשרדים להרחיב את זה, לכלול גם את הילדים על הרצף האוטיסטי וגם את הילדים של אגף השיקום אבל לא ראינו ביטוי לכך.

<אילן שי:>
לא הסכמנו לזה בדיון.

<היו"ר יעקב מרגי:>
תודה. קיבלת תשובה. גם זאת תשובה.

<חיה הראל:>
אתה מתכוון למסגרות המשך כמו התנסות בעבודה ודירת אימון.

<מירב ישראלי:>
זה בהגדרה במסגרת המשך. בסוף נאמר לילדים עם מוגבלות וכולי, לימוד חובה, עם מוגבלות שכלית התפתחותית.

<אילן שי:>
אבל זה לא חל על הסעיפים הקודמים. התנסות במקום העבודה, זה לכולם. דירת אימון, זה לכולם. בנוסף על זה יש את המסגרת פיקוח של משרד העבודה, הרווחה והשירותים החברתיים.

<חיה הראל:>
זאת מסגרת נוספת.

<אילן שי:>
זאת מסגרת נוספת. כל שאר המסגרות הן לכל המוגבלויות.

<מירב ישראלי:>
אם אני מבינה נכון, אדי אומר שיש מסגרות שלהם שהן גם למוגבלויות אחרות.

<אדוארד וויס:>
נכון.

<אילן שי:>
למוגבלויות אחרות, לא הסכמנו.

<אדוארד וויס:>
להבנתנו היה סיכום בין המשרדים להרחיב.

<מירב ישראלי:>
הוא אומר שיש מסגרות רווחה גם למועדוניות. 

<אדוארד וויס:>
יש יום לימודים ארוך.

<אילן שי:>
יום לימודים ארוך לילדים על הרצף האוטיסטי. הם באחריות שלנו עד שעה 5:00.

<היו"ר יעקב מרגי:>
חבל שאמרת את זה כי את זה כן הסכמתם להכניס ואחרים לא, כי ממילא זה קיים אצלכם. זה לא עולה לכם כלום. אתה הבנת את הדרישה? אם אנחנו מכירים ברציונל של מסגרת המשך של משרד הרווחה, למה אנחנו מגבילים את זה לסוג מסוים ולא נותנים את זה לכל בהגדרה כללית? הגדרתי אותך נכון?
<אדוארד וויס:>
אמת ויציב.

<היו"ר יעקב מרגי:>
לפעמים יותר קל להיות פשוט. יש תשובה?

<אילן שי:>
המסגרות הנוספות, לא הגענו לסיכום לגבי כך שהן חלק.
<היו"ר יעקב מרגי:>
אתה חושב שהם סתם נדיבים?

<אילן שי:>
זה לא שאנחנו חושבים שהם סתם נדיבים אבל באותה מידה אתה יכול לחשוב על מסגרות אחרות של נסיעה אחרי הלימודים שהן של המתנ"ס. למה המסגרות שלהם?

<גלית נייגר:>
אני יכולה להתייחס לזה? אני ממשרד הרווחה. 

<היו"ר יעקב מרגי:>
אני לא רוצה לפתוח דיון. אני אשאל אותך שאלה מנחה. הבנת את ההבחנה שאילן ניסה לומר?

<גלית נייגר:>
כן.

<היו"ר יעקב מרגי:>
אני מסכים אתו למרות שמבחינתי אני רוצה את הטיפול האופטימלי לילד והוא במרכז הבמה אצלי. אם זו מסגרת תמיכה של תרפיה רפואית או משהו אחר, מה את רוצה ממני?

<גלית נייגר:>
המסגרות של משרד הרווחה עובדות לפי תכנית קידום מסודרת פרטנית לכל ילד.

<היו"ר יעקב מרגי:>
איזה קידום? 

<גלית נייגר:>
קידום אישי בתפקוד היום יומי.

<היו"ר יעקב מרגי:>
מה את רוצה ממנו? הוא אומר לך שהוא חינוך. אני בכוונה מקצין ומחדד את השאלה.

<גלית נייגר:>
אבל המסגרות של מוגבלות שכלית התפתחותית עובדות על אותו עיקרון של האוטיזם, שיקום ומוגבלות שכלית התפתחותית. אין כאן הגיון כן לאפשר לילד להגיע למועדונית של מוגבלות שכלית התפתחותית ולא לאפשר לו להגיע למועדונית של ילדים עם אוטיזם או שיקום. 

<אדוארד וויס:>
הבחינה היא רק על סמך המוגבלות ולא על סמך המהות של השירות. השירות הוא אותו דבר. אם כבר נותנים, זה הסדר היסטורי מכל מיני טעמים. 

<היו"ר יעקב מרגי:>
אתה רואה את הבחור שיושב ליד רחלי אברמזון? הוא מייצג את אגף התקציבים. נכון, אתה צודק שצריך לעשות אבל כרגע באה נציגות של משרדים אחרים. הוא מבחינתו ייתן לך וההוא יגיד לו שזה לא שלו ולכן למה הוא מתעסק עם זה. אני מבין את הצורך אבל גם מבין את הצורך לתחם, כל משרד ותחומו. זה לא חינוך. כואב. אני אומר את זה וכואב לי. קשה לי לומר את הדברים. 

<איילת דיין:>
 משפט אחד.

<היו"ר יעקב מרגי:>
אני מכיר את החולשה של הארגונים. הם הפיליבסטרים הכי גדולים לחקיקה ולתקנות. בגללם לא עוברים ולא מתקדמים.

<איילת דיין:>
זה לא עניין של תחום שירות. אם אמרתם תחום שירות של מסגרות משרד הרווחה, ברגע שאתם מפלים בין מוגבלויות, זאת פשוט אפליה.

<היו"ר יעקב מרגי:>
לא. אל תכניסי מלים שהם לא אמרו. 

<איילת דיין:>
זה אותו שירות לילדים עם מוגבלות שכלית התפתחותית ולילדים אוטיסטים.

<היו"ר יעקב מרגי:>
שאלתי וחידדתי אם זה חינוך.

<איילת דיין:>
גם המסגרת שמופיעה כאן היא לא חינוך. היא אותה מסגרת בדיוק.

<היו"ר יעקב מרגי:>
אילן, תתייחסו בבקשה. אבני נגף בדיון הקודם לא הקפיץ אותך.

<רויטל לן כהן:>
אבני נגף לא פוגע באף אחד. חוץ מזה אדוני, תיקנו מיד.

<היו"ר יעקב מרגי:>
תיקנתי אותך מיד. אני. 

<רויטל לן כהן:>
ומיד קיבלתי. זה מחפיץ את הילדים. 

<היו"ר יעקב מרגי:>
מגבלה שכלית התפתחותית.
<מירב ישראלי:>
איך הבחנתם?

<היו"ר יעקב מרגי:>
למה כאן לא עומדת להם הזכות?

<חיה הראל:>
ההבחנה היא אחרת. התנסויות במקומות עבודה, דירת אימון, מועדון לכישורי חיים ושירות לאומי - כולם הם מליבת התכניות של משרד החינוך.

<היו"ר יעקב מרגי:>
הכרעתי. נקודה. אחר כך תוכלו לדבר ביניכם.

<קריאה:>
המסגרת בפיקוח משרד הרווחה לילדים עם מוגבלות, מוגבלות שכלית התפתחותית. זה לא נעצר בילדים עם מוגבלות בגילאי לימוד חובה. נקודה.

<מירב ישראלי:>
זה השכלית התפתחותית כן ואחרות לא?

<חיה הראל:>
גם ילד עם מוגבלות שכלית הולך לדירת אימון.

<הדס אגמון:>
חיה, תסתכלי על מה אנחנו מדברים. במסגרת המשך, בכותרת של מסגרת המשך, תקראי אותה. התנסות במקומות עבודה, דירת אימון וכולי, ובסוף, אחרי הפסיק האחרון, "ומסגרת ופיקוח משרד העבודה, הרווחה והשירותים החברתיים המיועדת לילדים עם מוגבלות בגילאי לימוד חובה עם מוגבלות שכלית התפתחותית". הם שואלים למה המלים "עם מוגבלות שכלית התפתחותית". למה זה לא נעצר בילדים עם מוגבלות בגילאי לימוד חובה.

<מירב ישראלי:>
אם ההבחנה לא מוצדקת, היא לא מוצדקת.

<שמעון אבני:>
מנהל אגף הסעות. הסיפור של מוגבלות שכלית התפתחותית בינונית וקשה שמוסעת למוסדות רווחה, היא בעקבות פסיקה של בית המשפט. הייתה פנייה לבית המשפט ומשרד הרווחה ומשרד החינוך הגיעו להבנה שהילדים האלה בלבד ייסעו. המסגרות האלה הן עד 6:00 בערב. ילדים אוטיסטים מסיימים ללמוד בשעה 5:00 בערב. 

<רויטל לן כהן:>
זה לא נכון. אתה אומר דברים לא נכונים.

<שמעון אבני:>
אחר כך תתקני אותי. אני עשיתי עבודה עם משרד הרווחה, מיפיתי את כל הילדים, לקחתי רשימות של כל הילדים שמשרד הרווחה טוען ומבקש שהם יוסעו למסגרות.

<היו"ר יעקב מרגי:>
למסגרות המשך.

<שמעון אבני:>
לא המשך. למסגרות רווחה. המשך, זה סיפור שלנו ולא צריך אף אחד. כשזאת מסגרת המשך, בגלל שזה משרד שכן, אני עכשיו ממפה את הילדים האלה. אני רוצה לראות כמה. ישבתי כבר עם משרד הרווחה על מסגרות של עיוורים. יש המון ילדים שצריכים לקבל. אני עושה עכשיו עבודה.

<היו"ר יעקב מרגי:>
אתה אומר שהקושי שלכם מובן לך, אתה מכיר אותו ואתם בתהליך של עבודה. 

<שמעון אבני:>
אני אומר את זה.

<היו"ר יעקב מרגי:>
אמרת לפרוטוקול. תודה.

<אילן שי:>
סעיף קטן (3). יש הפניה בתוך הסעיף לכך שבית הספר שאליו הוא נוסע – לגבי אותם תלמידים שלא עומדים בקריטריונים של סעיף קטן (2) וסעיף קטן (1) אלא תלמידים אחרים שבשל איזושהי מוגבלות מבקשים הסעה ויש בדיקה פרטנית של הנושא שלהם – בית הספר אליו ההסעה מתבקשת, הם בתי ספר שהם או באזור הרישום או בית ספר שהרשות המקומית מיוזמתה שיבצה ולא בתי ספר שיש איזושהי בחירת הורים של בית ספר שהוא לא באזור הרישום. 

<היו"ר יעקב מרגי:>
הבנו. אתה רוצה לומר שהזכאות היא להמשך קיומה של המגבלה.

<אילן שי:>
כן.

<מירב ישראלי:>
להגדרה של אביבית לגבי "ביוזמתה". אולי זה באמת צריך להיות באישורה של הרשות. ביוזמתה, אלה רק מקרים שהיא יוזמת.

<אילן שי:>
יכול להיות מצב שבו בגלל שיקולים של הרשות המקומית שבית ספר מסוים מלא, אזור רישום שבו יש הרבה מאוד תלמידים לעומת אזור רישום אחר קצת יותר מרוחק שיש בו בית ספר שהוא יותר פנוי מבחינת מקום, משבצים את התלמיד במקום שהוא קצת יותר מרוחק וזה לא ימנע את זה.

<היו"ר יעקב מרגי:>
כל הפניות עוברות דרך הרשות. אין פנייה ישירה אליכם. למנהל.

<אילן שי:>
בנושאים האלה, לא. 

<מירב ישראלי:>
השאלה היא מה זה ביוזמתה של הרשות. למה הכוונה?

<אילן שי:>
שזה לא שההורים באו ואמרו שהם רוצים מגמת מוזיקה. הרשות אמרה שלא תלמד בבית ספר בשכונה כי הוא מלא אלא תלמד בשכונה אחרת.

<רויטל לן כהן:>
אני מבקשת להזכיר למשרד החינוך את המקרה של עמק חפר. הרשות המקומית, כדי לא לשלם על הסעה יקרה, דחפה – ואין מילה אחרת – ילדה לכיתה שיש בה רק בנים, שכל אנשי הטיפול, כולל אנשי החינוך, אמרו שזה רע לה. הם עשו זאת כי לא התחשק להם להסיע אותה יותר יקר לבית ספר אחר שיש בו כיתת תקשורת אחרת עם בנות. זה מה שנקרא ביוזמתה. זאת הבעיה. ההורים התעקשו ומאחר ומשרד החינוך כפה, אבל זה לא היה ביוזמת העירייה, במשך שנה ההורים הסיעו אותה לבד. אדוני, זה בדיוק היה העניין של ביוזמתה.

<היו"ר יעקב מרגי:>
ביוזמתה לגבי מוסד חינוכי. לא הסעה.

<רויטל לן כהן:>
זה בדיוק זה. ברגע שזה לא היה ביוזמת הרשות, הרשות לא התחשק לה. 

<אילן שי:>
יש תקנות העברה. יש את הנושא של רישום תלמיד.

<נועה בן אריה:>
הטענה שמועלית כאן, גם אם היא נכונה וגם אם לא, אני לא מכירה את המקרה הפרטני, המקום לברר אותה הוא בכלל לא במסגרת תקנות הסעה בטיחותית אלא במסגרת תקנות המעברים. 

<היו"ר יעקב מרגי:>
תודה. אמר את זה אילן. 

<רויטל לן כהן:>
חשוב לי שאדוני יבין שהמילה הזאת "ביוזמתה", היא מאוד בעייתית.

<נועה בן אריה:>
היא לא רלוונטית לעניין הזה.

<רויטל לן כהן:>
זה מה שאת חושבת וזה מה שאני חושבת. 
<נועה בן אריה:>
הסיפור של היוזמה, יש לו חשיבות כאן מכיוון שיש הבדל בין מצב שבו המעבר הוא רצון הורי או בקשה מיוחדת כאשר אז הרשות המקומית אומרת שהיא מוכנה להיענות לבקשה אם כי לא בכפוף למימון הסעה. להבדיל ממצב שבו הרשות נאלצת. נאלצת מאילוצים. אלה יכולים להיות גם שיקולים מערכתיים כלכליים ואלה יכולים גם להיות שיקולים ארגוניים. אז היוזמה של אותו שיבוץ היא באמת יוזמת הרשות המקומית שלא יכולה לנער חוצנה מהמקום של חובת ההסעה.

<היו"ר יעקב מרגי:>
תודה. הבנו. נמשיך.

<רויטל לן כהן:>
זה שוב ישאיר את הילדים האלה שבויים בהחלטות כלכליות של רשות מקומית.

<היו"ר יעקב מרגי:>
זה לא הידון.

<רויטל לן כהן:>
אדוני, זה כן הדיון. השיקול שצריך להישקל הוא שיקול פדגוגי ולא שיקולים של כסף.

<היו"ר יעקב מרגי:>
אפשר על כל סעיף כאן לנהל דיון פילוסופי. 

<רויטל לן כהן:>
זה בכלל לא דיון פילוסופי.

<היו"ר יעקב מרגי:>
תני לי. סיכמנו בדיון הקודם והצהרתי שאני אומר מה שאני רוצה. אנחנו דנים בתקנות ההסעות. כמו שאנחנו דואגים לילדים ושההורים יקבלו את המענים, גם הרשות המקומית היא חלק. היא מנהלת את עצמה בדרך כלשהי. אסור למנוע את המציאות הזו שהרשות המקומית תהיה בתוך תבנית ולא יהיו אחר כך מענים בגלל צרכים, נכון, גם כלכליים וגם ארגוניים. זאת לא מילה גסה. 

מהסעיף הזה אל תעמיסי את הכול. החששות שלך מוצדקים אבל זה לא הסעיף הזה. אל תעמיסי עליו את הכול.

<רויטל לן כהן:>
אדוני, אני מזכירה לך שאני חברת מועצה ברשות מקומית שמשלמת עשרה מיליון שקלים הסעות מדי שנה ואין לי בעיה לעשות את זה כי אנחנו לא שוקלים שיקול כלכלי.

<היו"ר יעקב מרגי:>
אנחנו עוסקים במוגבלויות. נכון? גם לי יש מוגבלות. לא אתן לך. צעקת ולא הקשבתי לך. תקשיבי עד הסוף. בסעיף הזה אנחנו מאפשרים לרשות. זה לא בא עכשיו לשים את הכול באותו סעיף, באותה מסגרת. 

<רויטל לן כהן:>
אדוני, אני מדברת מתוך הניסיון בשטח.

<היו"ר יעקב מרגי:>
שמעתי אותך.

<רויטל לן כהן:>
לא של מקרה אחד. המקרה האחד הזה היה בצורה בוטה.

<היו"ר יעקב מרגי:>
ה-"יוזמתה", זה לא מחמיר את המצב.

<רויטל לן כהן:>
זה מחמיר את המצב.

<היו"ר יעקב מרגי:>
אני חולק עליך. הוא בא לאפשר - - -

<רויטל לן כהן:>
הוא לא מאפשר. אדוני, אני אגיד לך משהו.

<היו"ר יעקב מרגי:>
תני לי להשלים את המשפט. הסעיף הזה בא לאפשר לרשות להתנהל. נקודה. 

<רויטל לן כהן:>
אבל האחריות בסופו של דבר חייבת להיות של משרד החינוך. הרשות המקומית, בכל הכבוד הראוי, היא בעצם ספק שירות של משרד החינוך.

<היו"ר יעקב מרגי:>
לא נכון.

<אילן שי:>
לא נכון.

<רויטל לן כהן:>
כן נכון. צריכה להיות אחריות של משרד החינוך. ודאי שכן.
<היו"ר יעקב מרגי:>
אמרתי שאני כרגע לא פותח דיון פילוסופי על כל סעיף. נקודה. אני חוזר בי מהרצון הטוב שלי. נקודה. נגמר. הכרענו. קדימה.

<אילן שי:>
לסעיף קטן (ה). בעקבות הערה שהייתה בדיון הקודם, שינינו את ההפניה לא לתקנת משנה (א) אלא לפי תקנה זו. כל תקנה 2. זאת זכאות לפי כל תקנה 2. תלמיד עם מוגבלות, יש לו זכאות לפי תקנה 2, יש לו זכאות גם כאן.

<היו"ר יעקב מרגי:>
ודאי. תמשיך.

<אילן שי:>
לסעיף 3.

<היו"ר יעקב מרגי:>
זכאות לליווי.

<אילן שי:>
שינינו את הנוסח. "ילד עם מוגבלות כאמור בתקנה 2(א)(1) שוועידת השמה קבענה את זכאותו לחינוך מיוחד בשל אחת או יותר מהמוגבלויות האלה". כאן גם עשינו שינוי בסעיף קטן (ב): "מוגבלות על רצף האוטיזם – ASD" וזאת בעקבות הדיון עם משרד הרווחה.

בסעיף קטן (ז), "משותק מוחין או בעל מוגבלות פיסית קשה".

<רויטל לן כהן:>
אין דבר כזה בעל מוגבלות. הוא לא קנה אותה בחנות.

<אילן שי:>
יותר נכון לומר – "עם".

<מירב ישראלי:>
לא צריך את ה"בעל". פשוט תורידו את זה. 

<היו"ר יעקב מרגי:>
יתוקן.

<אילן שי:>
יש הערה לגבי ועדת חריגים. לגבי ועדת חריגים, יש את הסעיף של ועדת חריגים. ההערה כאן אומרת שנוסיף במסגרת הסעיף הזה הוראה לגבי הנהלים והפרוצדורה של ועדת החריגים. 

<היו"ר יעקב מרגי:>
תסביר. תרחיב.

<אילן שי:>
איך פונים לוועדת חריגים.

<היו"ר יעקב מרגי:>
עדיין לא סיימתם את זה? תחדדו את זה בבקשה.

<מירב ישראלי:>
תקנה 4 החדשה עוסקת בוועדת חריגים. היא חדשה ולכן עוד לא דנו בה. לי יש כמה הערות לגבי התקנה הזאת ואני משערת שיהיו עוד.

<היו"ר יעקב מרגי:>
נגיע אליה. 
<מירב ישראלי:>
לגבי הסעיף הזה. אצלי רשום שיש את המחלוקת לגבי גילאי 3-6.

<שמעון אבני:>
יש את המחלוקת. אנחנו מכירים את המחלוקת.

<היו"ר יעקב מרגי:>
מה העמדה שלכם? לפי איך שאמרת אותה בשלווה, אתם נחרצים.

<שמעון אבני:>
מה זה נחרצים? אנחנו תמחרנו את זה. מדובר ב-45 מיליון שקלים.

<היו"ר יעקב מרגי:>
תאר את המצב היום לגבי ילדים בגילאי 3-6.

<שמעון אבני:>
אגב, אנחנו חילקנו את זה לשלוש-ארבע שהם מאוד קטנים, שלדעתי צריך להתחיל אתם.

<היו"ר יעקב מרגי:>
שם יהיה מלווה?

<שמעון אבני:>
גם שם אין מלווה.

<היו"ר יעקב מרגי:>
בתקנות יהיה?

<שמעון אבני:>
אלה עלויות. 

<היו"ר יעקב מרגי:>
הכול עלויות.

<שמעון אבני:>
לא יהיה. 

<היו"ר יעקב מרגי:>
תאר לי את המצב.

<שמעון אבני:>
אני מדבר על ילדים מוסעים.

<היו"ר יעקב מרגי:>
ילדים מוסעים, גילאי שלוש עד שש.

<שמעון אבני:>
אני מחלק את זה לגילאי שלוש-ארבע וחמש.

<היו"ר יעקב מרגי:>
עם מוגבלויות.

<שמעון אבני:>
כן. על זה אני מדבר.

<היו"ר יעקב מרגי:>
אני מחדד. אתה מדבר ואני מחדד.

<שמעון אבני:>
אני מדבר רק על חינוך מיוחד. 

<היו"ר יעקב מרגי:>
תאר לי איך נוסעים היום. אתה עשית מעשה אצילי בסוף המושב הקודם, היו תלונות, קמת בבוקר מוקדם, הלכת לחוות את זה בעצמך והגעת למסקנות. 

<שמעון אבני:>
למרות שבמקרה הזה היה מלווה. 

<היו"ר יעקב מרגי:>
בסדר, זה לא קשור למלווה. הסיפור היה אורך הנסיעה ומה קורה. חווית הסעה. עכשיו אני שואל אותך שאלה לגבי ילדים בגילאי שלוש עד שש שמוסעים. הגבלנו אותם, לכמה ילדים בהסעה?

<רויטל לן כהן:>
אין הגבלה.

<שמעון אבני:>
אנחנו מגבילים עד לשמונה ילדים בהסעה.
<היו"ר יעקב מרגי:>
תאר לי עכשיו שמונה ילדים עם מוגבלות בגילאי שלוש עד שש שנוסעים ברכב. יש אתם נהג בלבד.

<שמעון אבני:>
אני מסכים. הסיפור הוא 45 מיליון שקלים. בסדר? אנחנו תמחרנו את זה. מדובר ב-5,000 ילדים.

<היו"ר יעקב מרגי:>
כשאתה בא לדיון כזה, תעזוב את הכסף. לא יצויר ששאול מאגף התקציבים אומר לך שיש לך יד פתוחה. אנחנו מקיימים דיון קודם כל על הרציונל.

<שמעון אבני:>
אם היה לי, היה ליווי. 

<היו"ר יעקב מרגי:>
כל התקנות האלה, יכול להיות שיבוא השר ויגיד לי בסוף שהן עולות לו איקס שקלים והוא לא מיישם אותן. עזוב את הסוגיה התקציבית. אני מבקש ממך לתאר לי מצב. בחיים אל תשים את הבעיה התקציבית.

<שמעון אבני:>
זאת סופר בעיה.

<היו"ר יעקב מרגי:>
אנחנו כרגע מדברים על המציאות. 

<שמעון אבני:>
אני הולך אתך ואני אתאר לך עכשיו מציאות כמו שאתה מבקש.

<היו"ר יעקב מרגי:>
בעקבות זה אני רוצה לשאול אותך שאלה. אתה חושב שניתן לקיים הסעה לילדים עם מוגבלות בגילאי שלוש עד שש בצורה בטיחותית ללא מלווה?

<שמעון אבני:>
לא. התשובה היא לא.

<היו"ר יעקב מרגי:>
תודה.

<שמעון אבני:>
התשובה היא חד משמעית לא. זה לחלוטין לא מומלץ. עובדתית זה קורה. ילדים בגילאי שלוש-ארבע נוסעים בלי ליווי.

<היו"ר יעקב מרגי:>
זה שלא קרה כלום עד היום, זה נס.

<שמעון אבני:>
נכון. אני מסכים אתך.

<רויטל לן כהן:>
למה? קרה. קרו מקרים. 

<מירב ישראלי:>
צריך להגיד שמבחינה משפטית - - -

<היו"ר יעקב מרגי:>
ניתן לו לסיים. חכי עם הבעיה המשפטית.

<שמעון אבני:>
אני אומר שאנחנו בחלק מההסעות האלה משלבים ילדים עם לקויות הקלות לצורך העניין בהסעות שיש בהן כבר מלווה. מערבבים את הילדים כדי שהילד שאין לו זכאות, יקבל ליווי. אנחנו לא מצליחים לעשות את זה בכל המקומות.

<היו"ר יעקב מרגי:>
ראשית, אני מודה לך על היוזמה ועל הראש הגדול. אם הייתי ועדת הפרס או עובד מצטיין, הייתי ממליץ אבל כשאני מתקן תקנות, אני לא יכול לסמוך על זה שאתה מאלתר לטובה. אני מודה לך גם על הכנות ועל היושרה. מראש ענית לשאלה שלי ואמרת לא, אי אפשר לקיים את ההסעה בצורה בטיחותית. 

אני מתקן תקנות. אני לא בדיון פתוח בו אני שואל אותך מה קורה ביום יום. יושב כאן מרכז השלטון המקומי שמבצע את זה. מחר-מחרתיים הוא צריך להתמודד עם זה.

עכשיו אני מרשה לך לדבר על העלויות. איך קבעת שהעלות היא 45 מיליון שקלים?

<נועה בן אריה:>
תגיד שזה לפי תחשיב המשרד בעלות נורמטיבית.

<היו"ר יעקב מרגי:>
לפי זה אני מבין שקיימתם דיון ביניכם.

<נועה בן אריה:>
לא.

<שמעון אבני:>
לא. אנחנו מכירים. אנחנו מתדיינים על זה.

<נועה בן אריה:>
אנחנו מכירים את הפערים.

<שמעון אבני:>
אלה 45 מיליון שקלים למשרד החינוך. אלה תשעים מיליון שקלים לשלטון המקומי.

<נועה בן אריה:>
התנהלות נורמטיבית ללא תוספת השעות שאנחנו נדרשים להשקיע במקרה שהעלות היא איננה נורמטיבית.

<שמעון אבני:>
אמר היושב ראש שהוא לא שוקל את הבעיות הכלכליות. גם אני לא שוקל אותן.

<היו"ר יעקב מרגי:>
כבר סגרתי את הדיון ההוא. אמרתי לך שתתייחס. 

<שמעון אבני:>
אני אומר, אלה 45 מיליון שקלים למשרד החינוך עלות ישירה ולשלטון המקומי עוד תשעים מיליון שקלים.

<היו"ר יעקב מרגי:>
שני שליש-שליש?

<שמעון אבני:>
כן.

<רויטל לן כהן:>
תראו כמה עדיף לכם לשלב.

<נועה בן אריה:>
זה נורמטיבי.

<היו"ר יעקב מרגי:>
הייתם צריכים לצעוק.
<נועה בן אריה:>
אני צעקתי. 

<היו"ר יעקב מרגי:>
לא כאן. לפני כמה שנים. החטא הקדמון הוא שנכנעתם לאוצר עם שינוי שיטת הנורמטיביות.

<נועה בן אריה:>
עשינו.

<היו"ר יעקב מרגי:>
את יודעת מה יקרה בנורמטיבית? זה בדיוק מה שיקרה עם קרנות הפנסיה בעוד שלושים שנים.

<נועה בן אריה:>
חד משמעית נכון. אנחנו צועקים את זה כמעט עשור.

<היו"ר יעקב מרגי:>
אבל זו סוגיה כללית של כל שיטת התקצוב והתמחור של כל משרדי הממשלה. אתם בהתחלה התפתיתם כי בעשר השנים הראשונות בכוח אדם זה רווחי אבל מעשר שנים ומעלה מתחיל להיות גירעוני.

<נועה בן אריה:>
אני יכולה להתווכח על זה.

<היו"ר יעקב מרגי:>
משלמים מחירים על זה.

<נועה בן אריה:>
אני מסכימה אתך.

<היו"ר יעקב מרגי:>
זה לא הדיון. אני לא יכול לאשר תקנות הסעה בטיחותית לילדים עם מוגבלות אם אני מדלג על הסעיף הזה. אם אני עושה את זה, אני טומן את הראש שלי בחול. דוגרי, לא התחייבתי לעצמי שהעיקר הוא להעביר את התקנות. אם אני עושה אתן, אני עושה אתן כמו שצריך. תצטרכו לקיים אצלכם דיון. אם אתם רוצים שאני אפנה לשר, אני אפנה לשר. אנחנו נשאיר את זה. במסגרת הפנייה לאשר את התקנות, אנחנו נבדוק עם השר את הסכום הזה. זה לא סכום גדול. תאמינו לי, הנה, אני אומר לכם הצהרה. כל עוד משרד החינוך לא בחן את התועלות של הסייעת הנוספת בגנים, הסייעת השנייה, ואת הצפיפות בכיתות, לשם הופנו, בגלל שהיה לחץ ציבורי לא מבוקר, מאות מיליוני שקלים, לא היה. הנה, אני מצהיר, לוקח ריזיקו כאיש ציבור ואומר לך את זה. 

יש עוד משהו להוסיף?

<הדר ירדני:>
משרד הבריאות. ציינו כאן שההסעות עם שמונה ילדים, אבל לא ראיתי את זה כתוב.

<מירב ישראלי:>
נכון. זה לא קיים. זה צריך להיות.

<הדר ירדני:>
אני מבקשת שזה יצוין.

<היו"ר יעקב מרגי:>
נאמר בדיון הקודם והתחייבנו לכך.

<הדר ירדני:>
זה לא מופיע.

<היו"ר יעקב מרגי:>
יופיע. זה כנראה לקראת הסוף. שמעון.

<שמעון אבני:>
אני צריך לראות.

<היו"ר יעקב מרגי:>
בסוף יש עוגה, צריך לתמחר ולחלק. אני מבין אותך, אבל. 

רויטל, קיבלת תשובות?

<רויטל לן כהן:>
לא. אני רוצה לומר רק דבר אחד. אני אומרת את זה כל הזמן ואני אגיד את גם לרשויות המקומיות ואני אומרת את זה גם למשרד החינוך. אני מיישמת את זה אצלי בעיר. תשלבו יותר ילדים גם במוגבלויות הקשות. גם אם תתנו להם הרבה תמיכות, זה יותר זול מהסעות. במקום לדבר אתי כאן על תשעים מיליון שקלים, תתחילו לשלב. 

<נועה בן אריה:>
אנחנו נתחיל לשלב.

<רויטל לן כהן:>
כן. השטח לא רוצה לשלב. 

<נועה בן אריה:>
בסדר. הבעיה היא בעיה שלנו.

<רויטל לן כהן:>
נכון.

<אביבית ברקאי אהרונוף:>
בסעיף של היקף הזכאים לליווי, אין התייחסות לילדים עם עיוורון. הם זכאים להסעה לפי התקנות הללו אבל הם לא זכאים לליווי. בסופו של דבר יש הרבה ילדים עם עיוורון שמגיעים לוועדת חריגים.

<היו"ר יעקב מרגי:>
את לקחת את הליווי ושמת בכיס. זכית. עכשיו אנחנו עדיין בצריך עיון על הליווי. אנחנו בגילאי שלוש-שש. 

<אביבית ברקאי אהרונוף:>
אני לא מתייחסת לגילאי שלוש-שש אלא בכלל. יש רשימה של מוגבלויות, נמנים עליה אותן מוגבלויות שזכאים בגינן.

<היו"ר יעקב מרגי:>
ילדים עם עיוורון.

<אביבית ברקאי אהרונוף:>
ילדים עם עיוורון וילדים עם חירשות הוחרגו כאן. כלומר, הם זכאים רק להסעה אבל הם לא זכאים לליווי. יש אלינו הרבה פניות שמגיעות.
<היו"ר יעקב מרגי:>
מה קרה להם עד ההסעה? איך הם התנהלו עד להסעה?

<אביבית ברקאי אהרונוף:>
היום הרבה ילדים כאלה פונים לוועדת חריגים ובסופו של דבר מקבלים ליווי. למה לעשות את זה בדרך עקיפה ולא ללכת בדרך ישירה?

<היו"ר יעקב מרגי:>
לא ירדת לסוף דעתי בשאלתי. מערכת החינוך נכנסת לנו באמצע החיים, בין שעות לשעות. מה קורה בשעות האלה שהם לא במערכת החינוך?

<אביבית ברקאי אהרונוף:>
בדרך כלל הילדים עם הוריהם והם מלווים אותם. כאן אנחנו מדברים על ילד שיורד מההסעה ואין לו מלווה שילווה אותו למסגרת החינוכית. אין לו מלווה בהסעה.

<היו"ר יעקב מרגי:>
אנחנו מדברים על הסעה של ילד עם עיוורון.

<אביבית ברקאי אהרונוף:>
כן.

<היו"ר יעקב מרגי:>
ילד שהוא זכאי להסעה.

<אביבית ברקאי אהרונוף:>
ילד עם עיוורון זכאי להסעה. היום יכול להיות מצב – היה מצב – שהוא צריך לחצות כביש כדי להגיע לנקודת האיסוף ובעצם אין שום מלווה.

<אילן שי:>
המלווה הוא בהסעה. לא מהבית.

<רויטל לן כהן:>
יש ילד שנדרס.

<היו"ר יעקב מרגי:>
שמענו. תודה.

<אור בירן:>
אני אבא לילד לקוי שמיעה. עדיין פעוט. מה אומר העניין הזה שאין מלווה בהסעה?

<הדר בירן:>
זה בעצם אומר שאין הסעה.

<אור בירן:>
זה אומר שאין לנו הסעה.

<הדר בירן:>
אנחנו כהורים לילד בן שלוש, לא אשלח אותו בהסעה ללא מלווה כי זה לא יהיה אחראי מצדי. למרות שאנחנו זכאים להסעה, אנחנו לא נקבל אותה ואנחנו נסיע אותו בכל בוקר במשך כמעט שעה. 

<היו"ר יעקב מרגי:>
לכן לא חתמנו את הסוגיה הזאת.

<אור בירן:>
השאלה אם זה לדיון והאם זה נשאר פתוח לעתיד הלא ידוע.

<היו"ר יעקב מרגי:>
אם הייתי מתעסק רק בדברים ודאיים, חמישים אחוזים מהדברים לא היו. אנחנו מנסים לתקן עולם. לאט לאט. ההערה נשמעה וכפי שאמרתי, לא נרפה מכך. 

<אמיתי שוחט:>
לגבי המספר שמונה ילדים. זה נכנס לתקנה?

<שמעון אבני:>
כרגע זה לא בתקנה.

<היו"ר יעקב מרגי:>
לא יהיו תקנות בלי מספרים. הנה, אני אומר לך. לא יהיו תקנות בלי מספרים. הסכמנו בדיונים אחרים שצריך להגביל. לקבוע את המספר המתאים.

<חיה הראל:>
אני מתייחסת להגבלה. 

<היו"ר יעקב מרגי:>
נתווכח אתכם, נבוא לקראתכם, אבל אין מציאות שלא יהיו מספרים.

<חיה הראל:>
לא בעניין של הכסף אלא בעניין של המוגבלויות. תשעים אחוזים מהילדים העיוורים, יותר מתשעים אחוזים, הם ילדים משולבים בתוך המסגרות שלהם. הילדים שאינם משולבים, אלה ילדים שיש להם עוד לקות. לכן הם זוכים להסעה ולליווי.

<היו"ר יעקב מרגי:>
היו קריאות ביניים ותוך כדי אני הבנתי את זה. נשאר בצריך עיון, ליווי גילאי שלוש עד שש. ממשיכים. הגענו לוועדת חריגים.

<אילן שי:>
סעיף 4, ועדת חריגים. 

<מירב ישראלי:>
לפני כן, הייתה עוד נקודה. היה את העניין של אפילפסיה לא מאוזנת, נושא שעדיין נשאר. הנושא של כל ילד שעלול להתמוטט. קודם כל, במקרים חריגים כשזאת אפילפסיה לא מאוזנת, מה זה מקרה חריג באפילפסיה לא מאוזנת? איך מחליטים? וגם דיברנו על כך שבעצם יש ילדים אחרים שעלולים להתמוטט ולאו דווקא עם אפילפסיה. סעיף (ד), גם הוא נשאר בצריך עיון.

<היו"ר יעקב מרגי:>
להערכתי יש בעיה עם האפילפסיה. אתם כתבתם ב-(ד) שאפילפסיה לא מאוזנת תובא לוועדת חריגים.
<מירב ישראלי:>
ורק מקרים חריגים יאושרו.

<שאול קירשנבוים:>
משרד האוצר. דווקא בסעיף הזה, המנהל ספציפית יכול לאשר. כולם יכולים להגיע לוועדת חריגים מאיזושהי סיבה. כאן המנהל יכול בלי ועדת חריגים, אם אני מבין נכון את הסעיף.

<מירב ישראלי:>
אבל כתוב במקרים חריגים.

<שאול קירשנבוים:>
אבל תמיד אפשר להגיע לוועדת חריגים. אין הגבלה.

<היו"ר יעקב מרגי:>
אפילפסיה לא נכנסת ברשימת הלקויות?

<שאול קירשנבוים:>
היא נכנסת כאן. היא לא נכנסת לרשימה.

<מירב ישראלי:>
כשאפילפסיה לא מאוזנת, היא לא מאוזנת. איך הוא יחליט מה זה מקרה חריג? למה להכניס מקרים חריגים?

<שמעון אבני:>
אפילפסיה לא מאוזנת, היא המקרה החריג.

<מירב ישראלי:>
צריך להוריד את זה.

<אילן שי:>
נדון על זה. לא קיימנו עדיין את הדיון.

<היו"ר יעקב מרגי:>
סעיף (ד) מתייחס ספציפית לאפילפסיה?

<שמעון אבני:>
לאפילפסיה לא מאוזנת.

<היו"ר יעקב מרגי:>
לכן אין ניסוח אחר.

<מירב ישראלי:>
הם יודעים מה הם צריכים לעשות.

<נועה בן אריה:>
אם היא מאוזנת, היא לא המקרה החריג. אם היא לא מאוזנת, היא המקרה החריג.

<היו"ר יעקב מרגי:>
בסדר. תקנו את הנוסח.

<אמיתי שוחט:>
לגבי זה ש"ההסעות והליווי יהיו חסכוניים".

<מירב ישראלי:>
דעתי לא צריך את זה. זה נלקח מהתקנות הישנות. אני בדקתי את זה.

<היו"ר יעקב מרגי:>
תורידו את זה.

<מירב ישראלי:>
זה מיותר.

<היו"ר יעקב מרגי:>
נודה לכם אם תעשו את זה חסכוני, אבל לא על חשבון הילדים.

<קריאה:>
רק את הסיפא.

<מירב ישראלי:>
כן. רק את הסיפא.

העניין של זמן הנסיעה. גם לזה עוד לא הגענו.

<היו"ר יעקב מרגי:>
למה? סיכמנו. שמעון, חזרת בך? זמן הנסיעה. הכרענו בדיון הקודם. 

<שמעון אבני:>
הכרענו לשעה וחצי.

<היו"ר יעקב מרגי:>
נכון. ומה במקרה של הסכם בין שתי רשויות?

<שמעון אבני:>
אפשר לעשות שילוב בין שתי רשויות. 

<היו"ר יעקב מרגי:>
מה מגבלת הזמן?

<שמעון אבני:>
שעה וחצי.

<היו"ר יעקב מרגי:>
נשאר אותו הדבר. תודה.

<מירב ישראלי:>
זה צריך להיכנס לתקנה.

<רויטל לן כהן:>
אבל לא כך זה כתוב, אדוני.

<מירב ישראלי:>
נכון. זה לא כתוב כרגע.

<היו"ר יעקב מרגי:>
אילן, אתה מתייחס לזה?

<מוטי אדרי:>
אני אבא לילדה. לילדה שלי יש אפילפסיה ואני לא מבין למה אפילפסיה לא נכנסת. אי אפשר לדעת מתי הילד יקבל התקף. אין דבר כזה מאוזן או לא מאוזן. גם עם כדורים, הילד פתאום יכול לקבל התקף. 

<היו"ר יעקב מרגי:>
אבל אתה יודע שיש – ובדיונים שהיו אמרו כאן הרופאים - סוגי אפילפסיה שלא מצליחים לאזן אותם ועל הילדים האלה הסעיף הזה. הם המקרה החריג שנכנס ללקות למרות שלא מופיע ברשימה.

<קריאה:>
לכן צריך מלווה בהסעה. זו הסיבה למלווה.

<היו"ר יעקב מרגי:>
אני רוצה שתבין אותי. אתה במלים אחרות אומר לי, סליחה, כל ילד עם אפילפסיה, גם אם היא מאוזנת בכדורים, צריך מלווה.

<מוטי אדרי:>
שקודם כל יקבלו את ההסעות. הם שולחים אותנו לוועדות חריגים. אפילפסיה מבחינתם לא נחשבת בעיה.

<היו"ר יעקב מרגי:>
זה היה. עכשיו נתנו סמכות למנהל לאשר מקרים שהם לא מאוזנים. אם הילד מאוזן, אתה לא יכול.
<מוטי אדרי:>
אבל אין דבר כזה באפילפסיה מאוזן או לא מאוזן. אתה לא יודע מתי הילד יקבל התקף, גם אם הוא על כדורים.

<רויטל לן כהן:>
אדוני, אני אוכל להסביר.

<מוטי אדרי:>
הילדה שלי כבר חמש שנים ואתה לא יכול לדעת.

<רויטל לן כהן:>
מאוזן, הכוונה היא שיש טיפול תרופתי שיכול לעזור. אדוני, גם אלה שמקבלים טיפול תרופתי, יכולים לקבל התקף.

<מוטי אדרי:>
למה לא להכניס אותם כדי לקבל את ההסעות? למה אם צריכים לעבור את כל הגיהינום הזה?

<רויטל לן כהן:>
וכל שנה מחדש.

<היו"ר יעקב מרגי:>
מתקדמים. 

<אילן שי:>
4.
ועדת חריגים
(1) שר החינוך ימנה את ועדת החריגים.

(2) הרכב ועדת חריגים יכלול:
(1) המנהל והוא יושב ראש הוועדה.
(2) נציג אגף חינוך מיוחד במשרד החינוך.
(3) נציג הלשכה המשפטית של משרד החינוך.
(4) נציג אגף תקציבים של משרד החינוך.
(5) נציג חשבות משרד החינוך.
(6) נציג אגף תקציבים במשרד האוצר.

<רויטל לן כהן:>
מעניין מה השיקולים.

<היו"ר יעקב מרגי:>
רויטל, אני אוציא אותך. אם הייתי רופא, הייתי מאבחן אתכם בפרנויה. אתם מקימים ועדה, יושב ראש הוועדה – המנהל. בסדר. נציג אגף חינוך שהוא זרוע של המנהל, נציג הלשכה המשפטית של משרד החינוך – אני לא יודע אם הוא מייצג את הילד, אבל ודאי מייצג את המשרד ואני בטוח בזה – ועכשיו מתחילות כאן העלויות: נציג אגף תקציבים של משרד החינוך, נציג חשבות של משרד החינוך ונציג אגף התקציבים במשרד האוצר. אין לי בעיה עם האוצר. חוץ מהממשלה לא צריך להיות כאן מישהו אחר? שלטון מקומי, שהוא לא רוצה, הורים, גורם מקצועי?

<רויטל לן כהן:>
כמו בוועדות השמה.

<היו"ר יעקב מרגי:>
אתם נוגעים בדבר, לא תהיו שם. זה בסדר? גוף מקצועי שהוא לא משרד החינוך לא צריך להיות? אתם נוגעים בדבר. 

<מירב ישראלי:>
אני עשיתי דוקטורט על ועדות חריגים.

<היו"ר יעקב מרגי:>
תשאירי סמכות למנהל בלי ועדת חריגים. הוא יחליט. הוא יהיה ועדת החריגים. אתם נותנים לו הכול. איזה פיתחון פה יש כאן למישהו? נסו לרדת לסוף דעתי למרות שאני קצת נסער. איזה פיתחון פה יש כאן בוועדה הזו למישהו שהוא לא מסתכל על הנושא דרך החור שבגרוש?

<חיה הראל:>
בוועדות שקיימות, אני מביאה לוועדה ויש לי מלחמות יום יומיות. 

<שאול קירשנבוים:>
היא יכולה להעיד. יש הרבה ויכוחים אצלנו.

<היו"ר יעקב מרגי:>
קודם כל, ועדה גדולה. למה שישה אנשים? זאת ועדה גדולה. תצמצמו אותה. איך שזה נראה, זה דורסני. ראשית, צמצמו. חשב המשרד לא כפוף להוראות אגף התקציבים? פתאום אתה רוצה להיות מעורב בתהליכים? אגף התקציבים צריך להיות מעורב בפעילות פנימית מקצועית של המשרד? מה פתאום? אתה לא מאשר לו להזיז מסעיף לסעיף ואתה יושב עליו. הייתי שר ואני יודע מה זה. למה אתה צריך להיות גם בתוך תהליך העבודה של המשרד?
<שאול קירשנבוים:>
אני יכול לומר מה אנחנו עושים שם. אנחנו יושבים בוועדות האלה. קודם כל, אני מקבל את דעת העמדה המקצועית של האגף לחינוך מיוחד. יש לנו הרבה ויכוחים אבל כשזה משהו מקצועי, הם הסמכות. אנחנו יושבים שם בעיקר בנושאים שמדובר בהם בהשלכות רוחב גדולות, בנושאים שצריכים לבדוק - - -

<היו"ר יעקב מרגי:>
אנחנו מדברים על ועדת חריגים ואתה מדבר אתי על השלכות רוחב.

<שאול קירשנבוים:>
כן. בוועדת החריגים האלה יש מקרים שבאים לאשר מקרה ספציפי שיכול אחר כך להביא להשלכות רוחב. מקרים שהם לא כאלה, כמעט תמיד – הם יכולים להעיד – לא ישמעו ממני איזושהי התנגדות ללא קשר לעלות.

<היו"ר יעקב מרגי:>
למה אתה צריך להיות שם? אתה הרי יושב להם בתחנה הבאה. תן לשר את חופש הפעולה שלו. אם הוא יחרוג בסעיף והוא יסכן לך סעיף אחר, אתה תמיד אומר לו את זה. אתה יושב לו על סעיפי התקציב באישור התקציב ואתה יושב לו על ההעברות מסעיף לסעיף. אתה נכנס כאן לתהליך עבודה מקצועי. כפףי שזה מוצג כאן, זה נראה גרוע.

<שאול קירשנבוים:>
מדובר כאן בתקנות.

<מירב ישראלי:>
אלה החלטות אינדיבידואליות. 

<שאול קירשנבוים:>
יש כאן מקרים של השלכות רוחב. יש כאן מקרים שהמשרד נתבע כבר כמה פעמים בבג"ץ בנושאים האלה ואנחנו נמצאים שם. אנחנו לא יכולים לא להיות.

<היו"ר יעקב מרגי:>
אתה יודע על כמה נושאים משרדי הממשלה נתבעים בבע"ץ?

<שאול קירשנבוים:>
האוצר. לא משרדי הממשלה. האוצר נתבע בבג"ץ. אנחנו צריכים לתת תשובה על זה.

<מירב ישראלי:>
למה לא לעשות את זה למשל דרך החשבות של המשרד?

<היו"ר יעקב מרגי:>
יש לך חשבות.

<שאול קירשנבוים:>
החשבות נמצאת. היא בודקת נושאים אחרים. היא בודקת את הנושאים המכרזיים של התהליכים.

<היו"ר יעקב מרגי:>
רבותיי, אני לא מכיר דבר כזה. 

<שאול קירשנבוים:>
הוועדה מתנהלת במקצועיות ונעזרים בכל גורמי השטח.

<קריאה:>
שמונה על אחד.

<מנחם גולדין:>
אין שם שמונה על אחד. האחד הזה לא נמצא שם. 
<מירב ישראלי:>
לפני הדיון בדקתי בחוקים אחרים נושא של ועדות חריגים. בנושאים כאלה של זכויות – יש כל מיני סוגים של ועדות חריגים – קודם כל צריך שתהיה באמת איזושהי נציגות אפילו מינימלית לקול אחר.

<היו"ר יעקב מרגי:>
אין כאן קול אחר.

<מירב ישראלי:>
בדרך כלל זה נציג ציבור.

<היו"ר יעקב מרגי:>
החשש שלך מעוגן בנציג משרד המשפטים. החשש מפני תביעות. הייעוץ המשפטי של משרד החינוך נמצא שם. צא מתוך הנחה שהוא חושש מכל דבר שזז. 

<אילן שי:>
לא שאני מביע את עמדת המשרד, אבל נציג של נציבות שוויון למשל?

<היו"ר יעקב מרגי:>
זה גורם מאזן, במקום שלושה שקשורים לגרוש. יש לך את נציג הלשכה המשפטית. זה לא אישי, אבל זה מופרז ומוגזם. אם אתה הולך להיכנס לתהליך עבודה, לליבה של המשרד, מצדיע לך, אבל כאן זה תהליך קטן שבקטנים בכלי שלישי שכבר לא חם בכלל. ועדת חריגים אחרי שליבת התקנות מאושרת. אתה מתעקש להיות שם?

אני אומר לכם, צמצמו את מספר החברים. ועדת חריגים לא צריכה להיות מורכבת משישה חברים. אחד נסע לחוץ לארץ, השני לא יכול וכולי וכולי. הוועדה צריכה להיות מורכבת מגג שלושה-ארבעה חברים. בנוסף לכך, אני רוצה לשמוע קול אחר בוועדה. אני מוכן לקבל את קולה של נציבות שוויון. 

<מירב ישראלי:>
תחזרו אלינו.

<היו"ר יעקב מרגי:>
תחזרו אלינו עם תשובות. תודה.

<מנחם גולדין:>
תמיד משום מה שוכחים נציגות של ההורים.

<היו"ר יעקב מרגי:>
תודה. שמעתי. 

<רויטל לן כהן:>
כמו שיש בוועדות השמה.

<היו"ר יעקב מרגי:>
שמעתי. לכן ביקשתי קול אחר. התפשרנו על זה.

<רויטל לן כהן:>
אבל אדוני, זה כמו בוועדות השמה ובוועדות ערר.

<היו"ר יעקב מרגי:>
זאת לא ועדת השמה.

<רויטל לן כהן:>
שם יש נציג הורים.

<היו"ר יעקב מרגי:>
בסדר. בוועדת השמה כן, כי שם מקבלים החלטות שהן מעבר לעלויות, גם החלטות סטטוטוריות אחרות על פי חוק.

<רויטל לן כהן:>
גם כאן זאת החלטה על פי חוק. זה בדיוק אותו דבר.

<היו"ר יעקב מרגי:>
הבנת אותי מבחינה משפטית. כאן זה כלכלי. נקודה.

<רויטל לן כהן:>
אבל זה אותו הדבר.

<היו"ר יעקב מרגי:>
שמעתי. הכרעתי. נקודה. 

<רויטל לן כהן:>
סמכות על פי חוק. זאת תקנה.

<היו"ר יעקב מרגי:>
שמענו. הכרענו. נקודה. אני אמרתי את דברי ואני מבקש לקבל תשובה.

<מירב ישראלי:>
הנושא השני לעניין של ההרכב.

<היו"ר יעקב מרגי:>
לפי אילו אמות מידה תעבוד ועדת החריגים.

<מירב ישראלי:>
זאת עוד הערה. לגבי ההרכב, אתם צריכים לתת את הדעת על הרכב מינימלי ומי חייב להיות בהרכב במקרה שהמספר יצומצם.

<אילן שי:>
כן. רשמתי.

(3) הוועדה תקבע את סדרי עבודתה ככל שאין הוראה אחרת בדין.
(4) פניות לוועדה תהיינה על ידי הרשות המקומית האחראית על ההסעה ובמקרה של מחלוקת בדבר האחריות על ההסעה בידי כל אחת מהרשויות.
<אביבית ברקאי אהרונוף:>
לעניין סעיף קטן (ג). הוועדה תקבע את סדרי עבודתה ככל שאין הוראה אחרת בדין. אני מבקשת, אם אפשר, לפרסם את אותם סדרי עבודה כדי שתהיה שקיפות בעניין הזה כדי שהורים יוכלו לדעת.

<היו"ר יעקב מרגי:>
מקובל עלי.

<מירב ישראלי:>
נצרף לזה את אמות המידה כי לדעתי צריכות להיות אמות מידה. צריך לקבוע מי קובע אותן, לפרסם אותן ואז אפשר באמת גם את סדרי העבודה לפרסם.

<איילת דיין:>
לעניין סעיף קטן (ד), פניות לוועדה תהיינה על ידי הרשות המקומית. מה קורה אם הרשות המקומית לא מוכנה לפנות? עכשיו יש לי שני מקרים. בדיון הקודם שמעון אבני אמר שהסעה מעל עשרה ילדים, הוא מפצל. לשם כך הרשות המקומית צריכה לפנות. היה לי מקרה מקריית ביאליק ומקרה מעפולה כאשר הרשות המקומית לא מוכנה לפנות ונוסעים 13-14 ילדים.

<היו"ר יעקב מרגי:>
אין לי דרך אחרת לפנות. הרשות המקומית היא הפונה. נקודה. תתבעי אותה.

<איילת דיין:>
מה אני עושה אם היא לא מסכימה?

<היו"ר יעקב מרגי:>
צריך לעצור בנקודה כלשהי. דיברנו על כך. אני לא פותח דיון. נקודה. הרשות המקומית, אני לא משחרר אתה משום אחריות. אם היא תעשה עוולה, יש דרכים לטפל בעוולות.

<רויטל לן כהן:>
אדוני, אי אפשר להשאיר אנשים ללא אמצעים שלא יוכלו לטפל בעוולה.

<היו"ר יעקב מרגי:>
תודה. 

<רויטל לן כהן:>
פשוט אנשים רעים.

<נועה בן אריה:>
בסעיף קטן (ד), האחראית על ארגון ההסעה ולא האחראית על ההסעה. האחריות של הרשות המקומית היא אחריות לעניין ארגון.

<היו"ר יעקב מרגי:>
משפטית מה ההבדל?

<רויטל לן כהן:>
לוקחים אחריות או מסירים אחריות. זה ההבדל.

<היו"ר יעקב מרגי:>
עדיין את אחראית על ההסעה.

<נועה בן אריה:>
האחריות שלנו על פי הדין היא אחריות על ארגון ההסעה ומעבר לכך, כל האחריות הכוללת, אם זאת התחשבנות, אם זה עניין של זכאות, הכול, אלה דברים שמאושרים לנו דרך המשרד. בואו נבחין.

<היו"ר יעקב מרגי:>
התייחסות. 

<אילן שי:>
זה הנוסח בחוק הסעה בטיחותית, חוק שמסמיך להתקין את התקנות. הוא מדבר על אחריות לארגון ההסעה. אני לא בטוח שיש לזה משמעות.

<היו"ר יעקב מרגי:>
אחריות לארגון ההסעה. תודה. הכרענו. אחריות לארגון ההסעה.

<הדר בירן:>
אני מתייחסת לסעיף קטין (ג), שהועדה תקבע את סדרי העדיפות. אנחנו כהורים שהגשנו בקשה לוועדת ערר, אין לנו מושג מתי הוועדה תתקיים. זה לא רק בעניין של שקיפות אלא תאריכים.

<היו"ר יעקב מרגי:>
תפרסם את סדרי עבודתה כולל יעדים. כולל הכול.

<הדר בירן:>
להגדיר שהוועדה מתכנסת אחת ל-.

<היו"ר יעקב מרגי:>
כשהיא תקבע את סדרי עבודתה וזה יובא לוועדה, נדון בזה.

<מירב ישראלי:>
לעניין הפנייה של הרשות המקומית. אני בכל זאת רוצה להחזיר את זה למשרד המשפטים. האם זה סביר? אנחנו יודעים שאם לא, זאת בעצם פנייה לבג"ץ על כל דבר. אני מחזירה את זה אליכם. כשיש ועדת חריגים, האם נכון לתת רק לצד אחד לפנות אליה.

<הדס אגמון:>
לגבי המשולבים, אמרנו שזה יעבור אוטומטית.

<אילן שי:>
זה רק לגבי המשולבים.

<הדס אגמון:>
אבל זה לא מנוסח כך בסעיף של המשולבים.

<אילן שי:>
אבל זה רק לגבי המשולבים.

<אמיתי שוחט:>
יש אפשרות לעשות את זה. זה יעבור אוטומטית. אם זה אפשרי למשולבים, זה אפשרי גם כאן.

<מירב ישראלי:>
זה בסדר שההורה יפנה, אין בעיה שההורה יפנה. לא שזה אוטומטית כל דבר יעבור, כי אז זה עומס גודל. אבל אני בכל זאת מבקשת מכם לבדוק האם זה הגיוני כשיש ועדת חריגים לא לאפשר ללקוח של הדבר הזה לפנות אליכם.

<היו"ר יעקב מרגי:>
רחל, את הגורם המקצועי. אני רוצה לשאול שאלה. המשרד כגוף מקצועי, האינטרס שלו שהתקנות ייושמו והילד יקבל את הטיפול המיטבי. למה לא תאפשרו במקרה שרשות מקומית לא ממלאת את חובתה ומתעלמת וההורה חושב אחרת, לפחות ליידע אתכם בזה שרשות מקומית מתעלמת מבקשתו להביא את המקרה לוועדת חריגים?

<רחל אברמזון:>
זה קורה במקומות אחרים.

<היו"ר יעקב מרגי:>
אבל אנחנו מתקנים תקנות.

<מירב ישראלי:>
ברגע שאת מתקינה את זה בצורה כזאת, את שוללת מההורה את האפשרות לפנות אליך. זאת המשמעות של התקנה הזאת.

<קריאה:>
זה מה שכל הזמן קורה.

<רחל אברמזון:>
השאלה היא אחרת. והיה אם אנחנו מכניסים את זה פנימה, האם לא תהיינה פניות ישירות בלי להגיע לרשות המקומית?

<מירב ישראלי:>
תעשי תנאי.

<היו"ר יעקב מרגי:>
החשש של רחל אברמזון הוא לא מופרך. בנושא אחר בו התקנו תקנות, הורים מיד פנו ודילגו על הקטע של הערר לרשות המקומית. כשהגיע הזמן, עבר הזמן של הערר. החשש הוא לא מופרך אבל חייבים לקיים. רחל, זה לא סוד שיש רשויות מקומיות, ואני לא מטיל דופי, הן עושות עבודתן נאמנה אבל יש קשיים אובייקטיביים או חוסר תשומת לב או לא בא לה טוב בעיניים או הנושאים האלה לא בסדרי עדיפויות והן לא יגישו ערר. הורה כרגע מתמודד עם הבעיה. אם לא תהיה לו אפשרות לפנות אליכם, מה עשינו בזה?

<מירב ישראלי:>
תעשו תנאים. אפשר לעשות תנאים אבל שלפחות יוכל לפנות.

<היו"ר יעקב מרגי:>
פנה לרשות המקומית ולא הוגשה בקשה.

<רחל אברמזון:>
אני חושבת שזכותו של אזרח לפנות לרשויות ולאן שהוא רוצה.

<היו"ר יעקב מרגי:>
מה שמובן מאליו, צריך שייכתב.

<רחל אברמזון:>
אבל כאן לא שמנו בכלל תנאי שאומר לרשות המקומית תחליטי מתי מתחשק לך או לא. רשות מקומית שקיבלה את הפנייה חייבת להעלות אותה אם זה לא עמד בקריטריונים.

<מירב ישראלי:>
זה לא כתוב.

<היו"ר יעקב מרגי:>
איפה כתוב שהיא חייבת?

<מירב ישראלי:>
זה לא כתוב.

<רחל אברמזון:>
זה לא כתוב.

<מירב ישראלי:>
זאת גם לא הייתה התקנה שלכם.

<מירב ישראלי:>
היא לא הייתה. ממש לא הייתה.

<היו"ר יעקב מרגי:>
זה לשיקול דעתה. הנה, אני אפילו מקל ממך. אני לא רוצה שתפגעי בשיקול דעתה של הרשות המקומית. אני לא שם. אבל לו יצויר, יש לי תחושה כהורה שהרשות המקומית לא מקיימת את חובתה במקרה קיצון, שתהיה לו אפשרות לפחות לפנות אליכם.

<רחל אברמזון:>
דיברנו על עניינם של תלמידים בשילוב, נכון?

<מירב ישראלי:>
לא. 

<היו"ר יעקב מרגי:>
ועדת חריגים.

<קריאה:>
שילוב זה משהו אחר.

<היו"ר יעקב מרגי:>
לא על שילוב.

רבותיי, אני רוצה לסכם.

<רחל אברמזון:>
הרשות המקומית לא מילאה את חובתה להעלות לוועדת חריגים, זה עובר למחוז. 

<קריאה:>
זה לא כתוב.

<היו"ר יעקב מרגי:>
רבותיי, הגיע זמן קריאת שמע ויש לי דיון נוסף.

<שמעון אבני:>
אנחנו לא עובדים מול הורים. לא נעבוד מול הורים.

<קריאה:>
בטח לא מול הורים. מול ילדים.

<רויטל לן כהןה:>
אויב מספר אחד. איזו מין אמירה זאת לא נעבוד מול הורים? אלה הילדים שלנו.

<היו"ר יעקב מרגי:>
רויטל, חצופה, סליחה על הביטוי. אני מדבר. לא מיצינו. הייתי בטוח שאני מסכם ומסיים את כל התקנות, אבל לא. ייקבע דיון נוסף בהקדם.

<הדר ירדני:>
אפשר הערה קטנה? לקבל את המסמכים לפחות כמה שעות לפני הדיון ולא בדקה בה מתחיל הדיון.
<היו"ר יעקב מרגי:>
 ידעת על הדיון ולא כמה שעות לפני קיומו. תיכנסי לאתר ותראי.

<הדר ירדני:>
לא היה חומר. נכנסתי גם הבוקר.

<היו"ר יעקב מרגי:>
תודה. אני נועל את הדיון. אנחנו נקיים דיון נוסף לסיום התקנות. אני מבקש לקבל תשובות. רבותיי, מספיק עם הצריך עיון ונקבל החלטות. אני מקווה שבדיון הבא נוכל לסכם ולסיים את עריכת התקנות. תודה.

<הישיבה ננעלה בשעה 12:28.>
[image: image1.png]